22. Juni 2010  Hüt han i wäge der tollwuet-impfig i d'klinik loupeneck müesse. Mönsch, het mir das gstunke! Si hei mi müesse ine trage, i wär um nüt i der  wäut vo säuber d'stäge ufe glüffe! D'frou dokter het mi gründlech ungersuecht, gwoge - i bi auso 5,1 kg, o nümme grad der liechtischt - sogar fieber het si gmässe. U de het si mer haut no müesse e gyggs mache. I bi aber e grosse gsy u hat ke muggs gmacht. Ds goodeli han i de aber nid wöue vo're. I has ersch gno, wo mers der max gä het. Eis, won i nume hurti abgschläcket ha, het er du mit use gno. Dert han is de doch no gfrässe. Bin i froh gsy, das i wider ha chönne heifahre.  Im büro han i mi du  grächt u hurti wider mis wassergschirli usgläärt! Nach em büro hei mer no e spaziergang gmacht u nachhär bin i wider wie nes wiudsöili dür üse garte graaset. Der max het du mit mir so öppis wie agility gmacht, i der hoffnig, i wärdi vilicht doch de chli müed. Derfür han i du gruusam hunger gha, ha z'nacht gässe u bi c h l y ga pfüsele.  Liebi grüessli a alli vom magnolia garden  Lucky